[Vegyék tekintetbe, hogy az előadó erős nyelvezetet használ!]
Ez az első és utolsó dia,
amelyet 6 400 hallgatóm az eltelt 15 év alatt látott.
Kétlem, hogy sok milliárd dolláros szervezet létrehozható anélkül,
hogy ne lenne világos, mely ösztönt vagy szervet veszünk célba.
Fajunknak szuperlényre van szüksége.
Fajunk versenyelőnye az agyunk. -
Eléggé vág az eszünk ahhoz, hogy föltegyük e bonyolult kérdéseket,
de sajnos a feldolgozási kapacitása a válaszadásra már nem elég.
Ez fölveti egy szuperlény szükségességét,
amelyhez imádkozhatunk és válaszért fordulhatunk.
Mi az ima?
A világmindenséghez intézett kérdés.
Remélhetőleg van ott némi isteni avatkozás
– nem kell értenünk, mi történik –
a mindentudó, mindenlátó szuperlénytől,
aki úgy rendelkezik, hogy ez a helyes válasz.
"Jó sora lesz a gyerekemnek?"
Megvan a dolgaink bolygója,
megvan a munka bolygója,
megvan a barátok bolygója.
Ha gyerekünk van, tudjuk,
ha véletlenül kisiklik az életük,
összeomlik a világ,
a szülő gyermekközpontú világa.
"Jó sora lesz a gyerekemnek?"
"A torokgyulladás tünetei és kezelése" a Google-keresőben.
A Google-keresőbe betáplált hat kérdés közül egyet a történelem során
még soha nem tették föl.
Melyik pap, tanár, rabbi, tudós, mentor, főnök bír akkora hitellel,
hogy a neki szánt 6 kérdés közül egyet
még soha nem tettek föl?
A Google a modern ember istene.
Képzeljük oda arcunkat és nevünket a keresőbe írtak fölé,
s rájövünk, hogy életünk során
a Google-ban mindenkinél jobban bízunk.
(Nevetés)
Haladjunk lefelé a felsőtesten.
(Nevetés)
Fajunkkal kapcsolatos másik csodás dolog:
nemcsak az kell, hogy szeressenek, hanem mi is szeretni akarunk.
A rosszul táplált, de szeretetben élő gyerekek jobb eredményt érnek el,
mint a jól táplált, de szeretethiányosak.
De a legjobb jele, hogy talán a világ leggyorsabban növő
demográfiai csoportjába, a százévesek közé kerülünk,
akik életkora három számjeggyel írható le,
három tényezőből áll.
A végén kezdem: a genom. Nem olyan fontos, mint szeretnénk.
Nem bánhatunk szarul a testünkkel,
mert ugye: "Ó, Joe bácsi 95 évet élt,
a kocka el van vetve."
Nem olyan fontos, mint hiszik.
A második az életmód.
Ne dohányozzunk, ne hízzunk el, szűressük magunkat –
és már meg is szabadultunk a korai rák
és szív-érrendszeri kórok 2/3-ától.
Az első jele, hogy megéljük a 100 évet:
Hány embert szeretünk?
A gondoskodás a biztonsági kamera
– így hívjuk agyunk kis felbontású biztonsági kameráját –
amely eldönti, létrehozunk-e értéktöbbletet.
A Facebook nemcsak ösztönös szeretetvágyunkat fürkészi ki,
hanem mások szeretéséét is,
zömmel együttérzést kiváltó,
kapcsolatainkat katalizáló és erősítő képekkel.
Menjünk még lejjebb a felsőtesten.
Az Amazon a fogyasztó belünk.
A "Még többet!" ösztöne része belső programunknak.
A túl kevés büntetése az éhezés és alultápláltság.
Nyissuk ki szekrényünket vagy kamránkat:
a kellőnél tízszer, százszor több van benne.
Miért?
Mert a túl kevésért járó büntetés nagyobb
a túl sokért járónál.
Ezért aztán a "többet kevesebbért" üzleti stratégia sosem megy ki a divatból.
Ez Kína stratégiája,
ez a Walmart stratégiája,
és a világ legsikeresebb cégének stratégiája:
az Amazoné.
A belünkbe többet kevesebbért kapunk;
megemésztjük, elküldjük fogyasztási izom- és csontrendszerünkbe.
Továbbá,
ha már tudjuk, hogy az alapösztönnel életben maradunk,
a második legerősebb ösztön lép működésbe,
ez pedig a legerősebb, legokosabb, leggyorsabb mag kiszórása s kiválasztása
a világ négy sarka felé,
vagy a legjobb mag kimazsolázása.
A kezemen nem időmérő van.
Öt éve nem húztam föl.
Csupán hiú remény ez, így akarom elmondani:
"Ha velem párosodsz, valószínűbb, hogy gyerekeid tovább élnek,
mintha Swatch-órát viselővel párosodsz."
(Nevetés)
Az üzlet kulcsa az irracionális szervekkel való kapcsolat.
Az "irracionális" a Harvard és a New York Business School kifejezése
a zsíros nyereségre s részvényesi értékre.
"Kalóriadús massza a gyerekeidnek!"
Talán nem tetszik?
De hisz mindenki szereti finnyás mamáját.
A finnyás mama azért a JIF-et veszi, mert jobban szeretik gyerekeit.
A legjobb részvényesteremtő algoritmus
a 2. világháborútól a Google feltűnéséig ez volt:
végy egy átlagos terméket, és szólj a vevő szívéhez.
Jobb anya, jobb ember, jobb hazafi vagy,
ha ezt a középszerű szappant veszed, s nem azt a középszerűt.
A részvényesi érték legjobb algoritmusa nem a technológia.
Nézzék a Forbes 400-at!
Vegyük ki az örökölt gazdagságot s a pénzvilágot.
A meggazdagodás fő forrása:
vegyük célba a nemzőszerveket!
Lauderék; Európa leggazdagabb embere, és az LVMH [Moët Hennessy Louis Vuitton].
A 2-3. helyen a H&M és az Inditex áll.
A részvényesi érték érdekében célba vesszük a legirracionálisabb szerveket.
Ennek folytán e négy cég: az Apple, az Amazon, a Facebook s a Google
szétcincálták személyiségünket.
Isten, szeretet, fogyasztás, szex.
Egyéniségünk dönti el, milyen arányban választunk közülük,
s egyéniségünket nyereségérdekelt cégek képében teremtették újjá.
A nagy világválság végén
e cégek piaci tőkeértéke
egyenlő volt Niger GDP-jével.
Ma Indiáéval egyenlő,
miután 2013-14-ben elhúzott Oroszország és Kanada mellett.
Csak öt ország GDP-je nagyobb,
mint a négy cég
összesített piaci tőkeértéke.
Most azonban fordul a kocka.
Egy éve arról beszéltek az emberek, melyik főnök hasonlít leginkább Jézushoz?
Ki indul az elnöki posztért?
Az emberek megelégelték.
Akármit csinálnak, begurulunk.
Dühítő, hogy kijátsszák az adóhivatalt.
A nagy válság óta a Walmart 64 milliárd dollár
társasági adót fizetett;
az Amazon 1,4 milliárdot.
Miből fizetjük tűzoltóinkat, katonáinkat vagy szociális gondozóinkat,
ha a világ legsikeresebb cégei nem adóznak tisztességesen?
A válasz egyszerű.
A kevésbé sikeres cégeknek kell fizetniük:
méghozzá a méltányosnál többet.
Alexa, jól van ez így?
Annak ellenére...
(Nevetés)
Annak ellenére,
hogy az Amazon piaci tőkeértéke
a Walmart piaci tőkeértékének megfelelő értékkel nőtt csak az elmúlt 19 hónapban.
S hogy ki a hibás? Mi vagyunk.
Mi választjuk a gerinctelen szabályozóhatósági embereket,
akik nem mernek ujjat húzni velük.
A Facebook hazudik az EU szabályozószervének:
"Lehetetlen különválasztani az alapplatform
és a WhatsApp tervezett megszerzésére vonatkozó adatokat.
Hagyják jóvá az egyesülést!"
Az EU jóváhagyja, majd láss csodát! – egyszer csak külön lehet választani.
Erre az EU: "Hazudtak nekünk.
Megbírságoljuk önöket 120 millió dollárra",
ami a 19 milliárd dolláros akvizíciós ár kb. 0,6%-a
Ha Mark Zuckerberg biztosítást köthetne,
hogy az akvizíció az értéke 0,6%-ért simán átmegy,
maguk szerint megkötné-e?
Versenyellenes magatartás.
2,5 milliárd dolláros bírság,
a pénzforgalomból 3 milliárd,
a Google mérlegében a készpénz 3%-a.
E cégeknek ezt sugalljuk: "A legbölcsebb dolog,
s ez tetszeni fog a részvényeseknek:
hazudni és csalni."
25-centes parkolójegyeket adunk ki
óránként 100 dollárba kerülő órákból.
A legbölcsebb hazudni.
Munkahelyek megsemmisítése!
Ahol a Macy's-nak két emberre van szüksége, az Amazonnak csak egyre.
Ha 2017-ben 20 milliárddal növelik a forgalmat, és ez így lesz,
ez 53 000 pénztáros s eladó állásába kerül.
Ez nem kirívó eset,
az egész gazdaságban ez történik.
Ez a cég azonban példátlanul ügyes.
Egy Yankee Stadionnyi alkalmazott!
A médiában még rosszabb.
Ha a Facebook s a Google 2017-ben
a tervezett 22 milliárddal növeli forgalmát,
kb. 150 000 kreatív igazgató, stratégiai tervező
s reklámszövegíró állása szűnik meg.
Két és fél Yankee Stadiont tölthetünk meg velük, mondván:
"Ki vagytok rúgva, köszönjétek az Amazonnak!"
A hírek zömét ma a közösségi médiából kapjuk,
és az onnan származó hírek zöme...
álhír.
(Nevetés)
Nem szabad politizálnom vagy káromkodnom
vagy a vallásról beszélnem,
ezért biztos nem mondhatom:
"Zuckerberg Putyin szajhája lett."
Nem, ilyet nem mondhatok.
(Nevetés)
Azzal védekeznek:
"A Facebook nem médiacég, hanem technológiai."
Ha eredeti tartalmat hoznak létre,
és sportegyesületeknek fizetnek az eredeti tartalmakért,
majd ennek fejében hirdetnek, hoppá! – már kész is a médiacég.
Csak pár napja,
hogy Sheryl Sandberg ismét azt hazudta: "Nem vagyunk médiacég."
A Facebook nyíltan magáévá tette a híresség fogalmát
és a médiacég befolyását,
de úgy tűnik,
allergiás a médiacég felelősségére.
Képzeljük el a McDonald'sot.
Marhahúsuk 80%-a hamisított.
és agyvelőgyulladást kapunk tőle,
s szörnyű döntéseket hozunk.
Azt mondjuk: "McDonald's, a tökünk tele van."
Ők meg: "Álljunk csak meg,
hiszen nem vagyunk gyorsétterem,
mi gyors-étkeztető platform vagyunk."
(Nevetés)
E cégek és vezetőik beburkolóznak
neonkék-rózsaszín szivárványos és kék takaróikba,
hogy viselkedésükből nap mint nap illuzionista trükköt csináljanak,
amely inkább Darth Vader és Ayn Rand ivadékára utal.
Miért? Mert progresszívként kedvesnek, ám gyengének látszunk.
Ha Sheryl Sandberg könyvet írt volna a fegyvertartási jogokról,
vagy az abortuszellenes mozgalomról,
talán elutaztatnák Sherylt Cannes-ba?
Dehogy.
Nem progresszív értékeiket vonom kétségbe,
de a részvényesek füttyére táncolnak,
mert mi progresszívként gyengének látszunk.
Olyan aranyosak – emlékeznek a Microsoftra?
Nem tűntek oly aranyosnak,
és az akkori szabályozóhatóságok a maiaknál korábban léptek.
A maiak soha nem lépnek az aranyos cégek tyúkszemére.
Ma este repülőre fogok szállni,
s a reptéri biztonság embere, bizonyos Roy, zaklatni fog.
Ha gyanítják, hogy ittasan vezetek hazafelé,
vért vehetnek tőlem.
De állj! Meg ne érintsék azt az iPhone-t!
Az szent!
Ez az új keresztünk.
Ne legyen ez iPhoneX,
iPhone-Keresztnek kell hívni.
Vallásunk az Apple.
Jézus Krisztusunk Steve Jobs,
s úgy döntöttünk, hogy szentebb magunknál, házunknál
vagy számítógépünknél.
Már egyáltalán nem tudjuk befolyásolni
az innováció és az ifjúság bálványozását.
Már nem a jellem
vagy a jóság oltáránál imádkozunk,
hanem az innovációénál s a részvényesi értéket előállítókénál.
Az Amazon olyan erős piaci szereplő lett,
hogy Jedi-elmetrükköket hajt végre:
csupán ránézéssel károsíthat más iparágakat.
A Nike közli: az Amazonon keresztül forgalmaz, erre részvényeik fölmennek.
a többi cipőrészvény ára lemegy.
Ha az Amazon-részvény ára fölmegy, a többi kisker-részvényé lemegy,
mert föltételezik: ami jó az Amazonnak, a többinek rossz.
A Whole Foods átvételekor 33%-kal levitték a lazac árát,
az akvizíció bejelentése
s befejezése közötti időben.
A Kroger, az USA egyik legnagyobb kiskereskedője,
elveszítette értékének harmadát,
mert az Amazon vett a Kroger 9%-át kitevő élelmiszerest.
Nagy szerencsém volt.
A Whole Foods akvizícióját egy héttel
megtörténte előtt megjósoltam.
Kérkedhetek vele: nyilvánosan megmondtam a médiának.
Az Amazon legnagyobb akvizíciója volt,
soha nem volt milliárd fölöttijük.
Megkérdeztek: "Honnan tudta?"
Lenyűgöző hallgatóságomnak most elárulom a titkot.
Honnan tudtam?
Megmondom, honnan.
Egész nap ugatok Alexának,
s próbálom kitalálni az eseményeket.
Scott Galloway: Alexa, vegyél teljes tejet!
Alexa: Nem találok teljes tejet,
így fölírtam a teljes tejet a bevásárlólistára.
SG: Aztán megkértem:
"Alexa, vegyél bioélelmiszereket!"
Alexa: Bioélelmiszerre a legelső találat
a szilva bébi bioétel banánnal és tökkel,
12 négyunciás csomag,
összesen 15 dollár.
Meg szeretné vásárolni?
SG: Majd, ahogy az én koromban előfordul,
elbizonytalanodtam.
"Alexa, vegyél whole foods-t [= teljes élelmiszert]."
Alexa: Megvettem a kiváló Whole Foods Rt. részvényeit
részvényenként 42 dollárért.
13,7 milliárddal terheltem meg American Express kártyádat.
(Nevetés)
SG: Azt hittem, viccesebb lesz.
(Nevetés)
Megszemélyesítettük a cégeket,
s ha minden apróságért dühöngünk,
melyet életünk egy szereplője tesz,
kérdezzük meg magunktól:
"Mi folyik itt? Miért csalódtunk ekkorát a technológiában?"
Szerintem azért,
mert a technológia alkalmazásának korábbi aránya –
1% a részvényesek értékéért,
99% az emberiség fellendítéséért –
megfordult,
és most az emberiség helyett csak a részvényesekre koncentrálunk.
A Manhattan-tervben százezren vettek részt,
s szó szerint megmentették a világot.
A technológia mentette meg.
Anyám a háború kitörésekor négyéves londoni zsidó kislány volt.
Ha nem nyertük volna meg a maghasadásért folytatott versenyt,
vajon túlélte volna a háborút?
Nem valószínű.
25 évvel később
az emberiség legkitűnőbb teljesítményeként
ember jutott a Holdra.
430 000 kanadai, brit és amerikai fogott össze
ismét nagyon egyszerű technológiával,
s embert küldött a Holdra.
Most 700 000 legjobb és legokosabb emberünk van
a Föld négy sarkából.
Úgy játszanak a lézerekkel, mint a csúzlival,
mint a vízipisztollyal.
India GDP-je áll rendelkezésükre.
S miután 10 évig tanulmányoztam e cégeket,
tudom, mi a küldetésük.
Tán a világinformatika szervezése?
Mindannyiunk összekapcsolása?
Az emberek közötti viszony javítása?
Szó sincs róla.
Tudom, miért vagyunk összecsődítve.
Tudom, hogy a legnagyobb IQ-tőke- és kreativitásgyűjteménynek
az egyedüli küldetése:
hogy még egy kibaszott Nissant adjanak el.
Scott Galloway a nevem, a New York Egyetemen tanítok, figyelmüket köszönöm.
(Taps)
Chris Anderson: Nem terveztem,
de, Scott, ön sugallt pár kérdést.
(Nevetés)
Látványos, szenvedélyes kirohanás volt.
SG: Mint a tévés Letterman?
Aki, ha az ember jól csinálja, odahívja a kanapéra?
CA: Nem, nem, a lényegről beszélt.
Mindenki tudja, hogy a Szilíciumvölgy hosszas imádása után
hirtelen betelt a pohár,
és ilyen drasztikus módon.
Van, akinek úgy tetszhet, hogy ön halmozza a vádakat,
belerúg azokba, akik már úgyis szét vannak rúgva.
Egyáltalán nem érez velük együtt?
SG: Egy cseppet sem.
Nézze, az a helyzet,
hogy nem ők a hibásak, hanem mi.
Ezek nyereségérdekelt cégek.
Nem érdekli őket lelkünk állapota.
Nem gondoskodnak rólunk, ha majd megöregszünk.
Létrehozott társadalmunk a részvényest minden másnál többre értékeli.
A cégek azt teszik, ami a feladatuk.
De olyanokat kell választanunk,
s vegyük rá magunkat: kényszerítsük őket,
hogy vessék alá magukat vizsgálatnak.
amelynek a többi cég ki van téve. Kész.
CA: Van egy más magyarázat is,
amely ugyanígy egybevág a tényekkel:
sok vezetőben megvan a jó szándék –
nem állítom, hogy mindenkiben –,
és sok alkalmazottban is.
Ismerünk ilyen cégeknél dolgozókat,
s eléggé meggyőzőek, hogy küldetésük...
a másik magyarázat, hogy nem számítottak
ilyen következményekre,
hogy a ránk szabaduló technológiák, algoritmusok,
amelyekkel pl. próbáljuk személyre szabni az internetet,
egyrészt olyan torz hatással járnak, mint a szűrőbuborék,
amire nem számítottunk,
másrészt kitesszük magunkat aljas dolgoknak,
mondjuk, mint az orosz hackerek készítette fiókok, számlák,
melyekre nem számítottunk.
Nem kell-e váratlan következményekkel számolni?
SG: Nem hiszem.
Elég biztos, hogy statisztikailag
se nem jobb, se nem rosszabb emberek, mint más szervezetnél,
ahol 100 000 vagy több ember van.
Nem rossz emberek.
Tény, és egyetértek,
hogy sok polgári gondolkodású, rendes vezető létezik.
De az a kérdés,
aki ellenőrzése alatt tartja a piackutatás részvényeinek 90 százalékpontját,
amely bármely ország teljes hirdetési piacánál nagyobb,
aki először vesz a húsos tálból, és magának s alkalmazottai családjának
fejleszti a gazdasági biztonságot,
hogy növelje piaci részesedését,
önkéntelenül is igénybe veszi a rendelkezésére álló hatalmat.
Ez a szabályozás alapja,
és ez a régi közhely alapja,
hogy a hatalom megront.
Nem rossz emberek,
csak mi szabadjára engedtük őket.
CA: Lehet, hogy a dolog el van túlozva?
Azt legalábbis tudom,
hogy pl. Larry Page, Jeff Bezos --
nem ezzel kel föl:
"El kell adnom egy kibaszott Nissant."
Szerintem nem erre gondolnak.
Inkább valami nagyszerűt akarnak létrehozni,
és rosszallás esetén ugyanúgy elborzadnak valamitől,
ahogy mi.
Meg lehet-e másként fogalmazni,
hogy ha az üzletmodell a reklámozásra épül,
bizonyos kockázatokat jobban figyelembe kell venni?
SG: Nagyon nehéz szervezetet úgy fölépíteni, ahogy mi tettük:
"a részvényesi érték minden előtt".
Ezek nem közhasznú szervezetek.
Azért mennek oda dolgozni az emberek, mert gazdasági biztonságot akarnak.
Maguknak és családjuknak
mindenek előtt.
Amikor valaki akkora gazdasági hatalomra tesz szert,
akkor minden rendelkezésére álló fegyvert bevet.
Nem hiszem, hogy rossz emberek,
de azt igen, hogy a kormányzat dolga és a miénk mint fogyasztóké
s mint vezetőinket választóké,
hogy ellenőrzést gyakoroljunk.
Mindent megadtunk nekik, amire csak szükségük van,
mert lenyűgözőnek találjuk őket.
CA: Scott, sokatmondó s látványos előadás.
Mark Zuckerberg, Jeff Bezos, Larry Page, Tim Cook, ha nézik,
szeretettel várjuk önöket, mondják el ellenérveiket.
Scott, köszönjük szépen.
SG: Köszönöm szépen.
(Taps)